ขับรถอย่างไร ให้เปลืองน้ำมันน้อยลง?
ในยุคที่น้ำมันแพงขณะนี้ คณะกรรมการยุโรปได้ออกคำแนะนำ 10 ประการ เพื่อให้นักขับขี่รถยนต์ประหยัดเชื้อเพลิง
หัวใจสำคัญของข้อแนะนำ 10 ประการสำหรับการขับรถแบบ Eco Driving คือการขับอย่างชาญฉลาด หรือขับแบบใช้สติ 1 ขนของที่วางสุมๆ ไว้ที่เบาะหลัง หรือทิ้งไว้ในกระโปรงหลังรถออกไป เพราะน้ำหนักรถที่เบางลงจะช่วยลดการกินน้ำมัน 2 ตรวจความดันของยางรถยนต์ให้ถูกต้องตามสเปค อย่างน้อยเดือนละครั้ง เพราะยางรถยนต์ที่อ่อนไป จะทำให้รถกินน้ำมันเพิ่มขึ้นราว 4% 3 ออกรถทันทีหลังจากติดเครื่อง และดับเครื่องทันทีถ้าต้องจอดรถนานกว่า 1 นาที 4 เวลาที่เร่งความเร็ว พยายามเปลี่ยนไปใช้เกียร์สูงให้เร็วที่สุด เพราะเกียร์สูงประหยัดน้ำมันมากกว่าเกียร์ต่ำ 5 พยายามขับโดยรักษาความเร็วให้สม่ำเสมอ 6 พยายามวางแผนการเดินทางล่วงหน้า เพื่อไม่ให้รถเข้าไปติดแหงกอยู่ในพื้นที่การจราจรคับคั่ง ซึ่งกลายเป็นลานจอดรถขนาดใหญ่ 7 ใช้เครื่องปรับอากาศในรถยนต์เมื่อจำเป็นเท่านั้น 8 ปิดหน้าต่างเวลาที่รถแล่นด้วยความเร็วสูง เพราะการเปิดหน้าต่างในขณะที่รถวิ่งเร็ว นอกจากจะสร้างแรงต้านทำให้เปลืองพลังงานถึงอีก 10% แล้ว ยังอาจสร้างปัญหาขัดแย้งจากการที่คนนั่งข้างๆ ไม่ได้ยินเสียงเพลงจากวิทยุหรือซีดี และอาจทำให้ขับเลยปั๊มน้ำมันได้ 9 นำรถเข้าตรวจเช็คอย่างสม่ำเสมอ และเช็คระดับน้ำมันหล่อลื่นเป็นประจำ เพื่อให้เครื่องยนต์มีประสิทธิภาพในการทำงานสูงสุด 10 ลองวางแผน Car Sharing หรือ Car Pool กับเพื่อนๆ ใกล้บ้านหรือผู้ร่วมเดินทาง ถ้าเป็นไปได้